
PRIJEDLOG


Na temelju članka 8. i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 16/18., 80/22. i 78/24.), a u vezi s člankom 9. točkom 18. Zakona o vanjskim poslovima („Narodne novine“, br. 48/96., 72/13., 127/13., 39/18., 98/19. i 152/24.), člankom 3. Zakona o potvrđivanju Ugovora o pitanjima sukcesije („Narodne novine – Međunarodni ugovori“, broj 2/04.) i točkom IV. Odluke o upravljanju nekretninama u vlasništvu Republike Hrvatske koje se koriste u inozemstvu za potrebe diplomatskih misija i konzularnih ureda Republike Hrvatske („Narodne novine“, broj 144/11.), Vlada Republike Hrvatske je na sjednici održanoj __________________ 2026. donijela 

O D L U K U
o davanju prethodne suglasnosti za prodaju 
suvlasničkog udjela Republike Hrvatske na nekretnini u Alžirskoj Narodnoj 

Demokratskoj Republici
I.


Daje se prethodna suglasnost Ministarstvu vanjskih i europskih poslova za prodaju suvlasničkog udjela Republike Hrvatske na nekretnini u Alžiru, na adresi: 7, Rue des Freres Benhafid – Hydra, Alžirska Narodna Demokratska Republika, kupcu Bosni i Hercegovini, po kupoprodajnoj cijeni koja ne može biti niža od 249.772.000,00 DZA (slovima: dvijestotinečetrdesetdevetmilijunasedsamstotina-sedamdesetdvijetisuće alžirskih dinara i nula centima), a procijenjena vrijednost cijele predmetne nekretnine iznosi 499.544.000,00 DZA (slovima: četiristotinedevedestdevetmilijuna-petstotinačetrdesetčetiritisuće alžirskih dinara i nula centima).
Nekretnina iz stavka 1. ove točke, ukupne površine 640 m2, raspodijeljena je u postupku sukcesije diplomatske i konzularne imovine bivše SFRJ i suvlasništvo upisano u propisane evidencije u jednakim suvlasničkim dijelovima Republici Hrvatskoj (1/2) i Bosni i Hercegovini (1/2).
Za prodaju suvlasničkog udjela Republike Hrvatske na nekretnini iz stavka 1. ove točke, kupoprodajna cijena utvrđena stavkom 1. ove točke isplatit će se na zaseban račun u Alžirskoj Narodnoj Demokratskoj Republici.
II.

Sredstva ostvarena prodajom suvlasničkog udjela Republike Hrvatske na nekretnini iz točke I. ove Odluke uplaćuju se u državni proračun Republike Hrvatske.

III.



Daje se suglasnost Ministarstvu vanjskih i europskih poslova da, sukladno uvjetima iz ove Odluke, uputi obvezujuću ponudu za prodaju suvlasničkog udjela na predmetnoj nekretnini te da nastavi daljnje pregovore, sve u svrhu sklapanja kupoprodajnog ugovora za suvlasnički dio Republike Hrvatske na nekretnini iz točke I. ove Odluke.
IV.


Ovlašćuje se izvanredni i opunomoćeni veleposlanik Republike Hrvatske u Alžirskoj Narodnoj Demokratskoj Republici, sa sjedištem u Alžiru, da u ime Republike Hrvatske, potpiše kupoprodajni ugovor iz točke III. ove Odluke, kao i za potpisivanje i izvršenje svih pravnih i drugih radnji u Alžirskoj Narodnoj Demokratskoj Republici vezanih uz prodaju i prijenos prava suvlasništva na nekretnini iz točke I. ove Odluke.


Posebnu punomoć iz stavka 1. ove točke, sukladno odredbama ove Odluke, potpisat će ministar vanjskih i europskih poslova.
V.
Ova Odluka stupa na snagu danom donošenja.

KLASA:

URBROJ:

Zagreb,

O B R A Z L O Ž E N J E

Aneksom B Ugovora o pitanjima sukcesije (Narodne novine-Međunarodni ugovori, broj 2/04) utvrđena je diplomatska i konzularna imovina bivše SFRJ te je uređen postupak njezine raspodjele između država sljednica bivše SFRJ. Člankom 3. Zakona o potvrđivanju Ugovora o pitanjima sukcesije, utvrđeno je kako je njegova provedba, između ostalih, u djelokrugu MVEP-a kao središnjem tijelu državne uprave u čiji djelokrug ulaze pitanja obuhvaćena Ugovorom.
Zajednički odbor za sukcesiju diplomatske i konzularne imovine bivše SFRJ je svojim Rezolucijama od 5. travnja 2016. i 21. listopada 2016. nekretninu u Alžiru, na adresi: 7, Rue des Freres Benhafid – Hydra, Alžirska Narodna Demokratska  Republika, raspodijelio u jednakim dijelovima Republici Hrvatskoj (1/2) i Bosni i Hercegovini (1/2), s obzirom da zbog nedostatka kvota nije bilo mogućnosti za samostalno stjecanje nekretnine od samo jedne države sljednice. Predmetna nekretnina preuzeta je 2016. godine, ali je zajedničko vlasništvo u jednakim omjerima upisano tek 2021. godine. 

Uz točke I. i II. Prijedloga odluke

Zbog vrijedne lokacije na kojoj se nekretnina nalazi, obje države suvlasnice (unatoč potrebi prethodnih značajnijih ulaganja u njezinu obnovu) iskazivale su interes za otkup suvlasničkog udjela druge strane i uređenje zgrade za smještaj Veleposlanstva. Bosna i Hercegovina otklonila je mogućnost prodaje svojeg suvlasničkog udjela zbog zakonskih ograničenja pri prodaji državne imovine. Nakon toga je razmatrana mogućnost rušenja postojećeg objekta i gradnja dvije zasebne zgrade na zajedničkom zemljištu, što se pokazalo teško provedivim.

Da bi se razriješila suvlasnička zajednica i nekretnina stavila u funkciju, Republika Hrvatska je sredinom 2023. godine prihvatila pregovore o prodaji svojeg suvlasničkog udjela prema cijeni utvrđenoj procjenom od strane neovisne ovlaštene pravne osobe. Radi toga je, dogovorom obiju strana, izabrana tvrtka Bureau d' etudes techniques et d'architecture „ EL Madyna“, koja je procijenila vrijednost zajedničke nekretnine i zemljišta na cca 518.280.000,00 DZA – alžirskih dinara (prema tadašnjem tečaju cca. 3.100.000,00 €. – pri čemu je vrijednost zemljišta procijenjena na cca. 1.776.400,00 €, a zgrade 1.335.426,00 €).
Slijedom toga, predmetna prodaja suvlasničkog dijela predmetne nekretnine u Alžiru, uvrštena je i planirana u Planovima upravljanja nepokretnom imovinom službe vanjskih poslova, uključujući i istovrsni Plan za razdoblje 2023. – 2026. godine. 
U daljnjom razgovorima, zbog velike razlike između procijenjene vrijednosti nekretnine i vrijednosti iz Dodatka Aneksu B Ugovora o pitanjima sukcesije (600.000,00 $), Bosna i Hercegovina tražila je da se prodajna cijena utvrdi pregovorima, neovisno o procijenjenoj vrijednosti nekretnine. Republika Hrvatska ustrajala je na stavu da je jedino prihvatljivo da se prodajna vrijednost utvrdi procjenom od strane neovisne i ovlaštene osobe.

U konačnici su predstavnici Bosne i Hercegovine, na sastanku održanom u lipnju 2026. godine u Zagrebu prihvatili takav stav i pozvali Republiku Hrvatsku da im dostavi obvezujuću ponudu s cijenom po kojoj su spremni prodati suvlasnički udio na sukcesijskoj nekretnini u Alžiru, te je proceduru potrebno dovršiti najkasnije do listopada 2026. radi mogućnosti financiranja kupoprodaje iz proračuna BiH za 2026. 

U tu svrhu od tvrtke Bureau d' etudes techniques et d'architecture EL Madyna“, u srpnju 2026. godine zatraženo je da ažurira prethodnu procjenu vrijednosti nekretnine te su dostavili novu procjenu prema kojoj je odnosna nekretnina vrijedi 499.544.000,00 DZA (alžirskih dinara), što je prema tadašnjem tečaju alžirskog dinara iznosilo cca. 3.295.736,00 eura.
Točkom I. daje se prethodna suglasnost za prodaju suvlasničkog udjela Republike Hrvatske nad navedenom nekretninom, Bosni i Hercegovini, kao kupcu, po kupoprodajnoj cijeni u visini najmanje polovice procijenjene vrijednosti (razmjerno suvlasničkom udjelu Republike Hrvatske), koja ne može biti niža od 249.772.000,00 DZA (slovima: slovima:dvijestotinečetrdesetdevetmilionasedsamstoninasedamdesetdvijeticuće alžirskih dinara i nula centima). 

Za prodaju suvlasničkog udjela Republike Hrvatske na predmetnoj nekretnini u Alžiru, predmetna kupoprodajna cijena isplatit će se na zaseban račun u Alžirskoj Narodnoj Demokratskoj Republici.

Uz točku II. Prijedloga odluke

Ovom točkom propisuje se da će se sredstva ostvarena prodajom suvlasničkog udjela Republike Hrvatske na predmetnoj nekretnini uplatiti u državni proračun Republike Hrvatske.

Uz točku III. Prijedloga odluke

Ovom točkom se daje suglasnost Ministarstvu vanjskih i europskih poslova, sukladno uvjetima iz ove Odluke, uputi Bosni i Hercegovini obvezujuću ponudu, kao osnovu za daljnje pregovore, sve u svrhu sklapanja prodajnog ugovora za nekretninu iz točke I. ove Odluke

Uz točku IV. Prijedloga odluke 

Ovom točkom se ovlašćuje izvanredni i opunomoćeni veleposlanik Republike Hrvatske u Alžirskoj Narodnoj Demokratskoj Republici, sa sjedištem u Alžiru, da u ime Republike Hrvatske, Veleposlanstva Republike Hrvatske u Alžirskoj Narodnoj Demokratskoj Republici, potpiše kupoprodajni ugovor iz točke III. ove Odluke kao i za potpisivanje te izvršenje svih pravnih i drugih radnji u Alžirskoj Narodnoj Demokratskoj Republici vezanih uz prodaju i prijenos prava vlasništva nekretnine iz točke I. ove Odluke.

Ovom odlukom također se daje ovlaštenje ministru vanjskih i europskih poslova za potpis ovlasti – posebne punomoći veleposlaniku Republike Hrvatske u Alžirskoj Narodnoj Demokratskoj Republici iz stavka 1. ovog članka. 

Uz točku V. Prijedloga odluke 

Ovom točkom se propisuje da Odluka stupa na snagu danom donošenja.

